CELEX: 32008R1252
Language: ro
Date: 2008-12-12 00:00:00
Title: Regulamentul (CE) nr. 1252/2008 al Comisiei din 12 decembrie 2008 de derogare de la Regulamentul (CE) nr. 1251/2008 și de suspendare a importurilor în Comunitate de loturi de anumite animale de acvacultură originare din Malaezia (Text cu relevanță pentru SEE)

16.12.2008   
            
            
               RO
            
            
               Jurnalul Oficial al Uniunii Europene
            
            
               L 337/76
            
         
      REGULAMENTUL (CE) NR. 1252/2008 AL COMISIEI
   
   din 12 decembrie 2008
   de derogare de la Regulamentul (CE) nr. 1251/2008 și de suspendare a importurilor în Comunitate de loturi de anumite animale de acvacultură originare din Malaezia
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (1), în special articolul 25 litera (a),
   întrucât:
   
               (1)
            
            
               Directiva 2006/88/CE stabilește cerințele de sănătate animală care trebuie aplicate pentru introducerea pe piață, importul și tranzitul prin Comunitate ale animalelor și produselor de acvacultură. Directiva respectivă prevede că statele membre trebuie să garanteze că animalele și produsele de acvacultură sunt introduse în Comunitate doar din țări terțe sau regiuni ale acestora și că apar pe o listă elaborată în conformitate cu dispozițiile sale.
            
         
               (2)
            
            
               Decizia 2003/858/CE a Comisiei din 21 noiembrie 2003 de stabilire a condițiilor de sănătate animală și a cerințelor de certificare care se aplică importului de pești de acvacultură vii, de icre și gameți ai acestora destinați creșterii, precum și de pești vii de acvacultură și de produse derivate destinate consumului uman (2) enumeră teritoriile din care sunt autorizate importurile în Comunitate de anumite specii de pești vii, de icre și gameți ai acestora.
            
         
               (3)
            
            
               Decizia 2006/656/CE a Comisiei din 20 septembrie 2006 de stabilire a condițiilor de sănătate animală și a cerințelor de certificare aplicabile importului de pește pentru scopuri ornamentale (3) enumeră teritoriile din care sunt autorizate importurile în Comunitate de anumiți pești ornamentali.
            
         
               (4)
            
            
               Rezultatele unei vizite de inspecție din partea Comunității în Malaezia au arătat deficiențe grave de-a lungul lanțului de producție a animalelor de acvacultură și a peștilor ornamentali. Aceste deficiențe pot cauza răspândirea bolilor, reprezentând un pericol grav pentru sănătatea animalelor din Comunitate.
            
         
               (5)
            
            
               Ca urmare a acestor deficiențe, Decizia 2008/641/CE a Comisiei de derogare de la Deciziile 2003/858/CE și 2006/656/CE și de suspendare a importurilor în Comunitate ale loturilor de anumiți pești vii și de anumite produse de acvacultură originare din Malaezia (4) a suspendat importurile din Malaezia de pești vii din familia Cyprinidae, de icre și gameți ai acestora destinați creșterii, de pești vii din familia Cyprinidae, de icre și gameți ai acestora destinați reconstituirii stocurilor pescăriilor cu repopulare organizată, precum și de anumiți pești ornamentali aparținând familiei respective.
            
         
               (6)
            
            
               Regulamentul (CE) nr. 1251/2008 al Comisiei din 12 decembrie 2008 de punere în aplicare a Directivei 2006/88/CE a Consiliului în ceea ce privește condițiile și cerințele de certificare pentru introducerea pe piață și importul în Comunitate de animale de acvacultură și produse obținute din aceste animale și de stabilire a unei liste a speciilor-vectori (5) abrogă Deciziile 2003/858/CE și 2006/656/CE, cu începere de la 1 ianuarie 2009.
            
         
               (7)
            
            
               Anexa III la regulamentul menționat stabilește o listă de țări terțe, teritorii, zone sau compartimente din care sunt permise importurile de animale de acvacultură destinate creșterii, pescăriilor cu repopulare organizată și instalațiilor ornamentale deschise și de pești ornamentali susceptibili de una sau mai multe dintre bolile enumerate în anexa IV partea II la Directiva 2006/88/CE și destinați instalațiilor ornamentale închise.
            
         
               (8)
            
            
               Malaezia este inclusă pe lista respectivă ca țară terță din care sunt permise importurile în Comunitate pentru pești din familia Cyprinidae și pentru specii de pești susceptibile de sindromul ulcerativ epizootic, în conformitate cu anexa IV partea II la Directiva 2006/88/CE, destinate instalațiilor ornamentale închise. Regulamentul (CE) nr. 1251/2008 urmează să se aplice de la 1 ianuarie 2009.
            
         
               (9)
            
            
               Circumstanțele care au dus la adoptarea Deciziei 2008/641/CE există în continuare. Prin urmare, este adecvată derogarea, prin intermediul prezentului regulament, de la dispozițiile corespunzătoare cu privire la Malaezia stabilite în anexa III la Regulamentul (CE) nr. 1251/2008. Pentru o mai mare claritate și coerență a legislației comunitare, este necesară abrogarea Deciziei 2008/641/CE și înlocuirea ei cu prezentul regulament.
            
         
               (10)
            
            
               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTUL REGULAMENT:
   Articolul 1
   Prin derogare de la articolul 10 alineatul (1) și articolul 11 alineatul (1) din Regulamentul (CE) nr. 1251/2008, statele membre suspendă importurile pe teritoriul lor, provenite din Malaezia, ale următoarelor loturi de pești care aparțin familiei Cyprinidae, icre și gameți ai acestora:
   
               (a)
            
            
               loturi de pești vii de acvacultură destinați creșterii, reconstituirii stocurilor pescăriilor cu repopulare organizată și instalațiilor ornamentale deschise; și
            
         
               (b)
            
            
               în cazul loturilor de pești ornamentali destinați instalațiilor ornamentale închise, numai speciile Carassius auratus, Ctenopharyngodon idellus, Cyprinus carpio, Hypophthalmichthys molitrix, Aristichthys nobilis, Carassius carassius și Tinca tinca din familia Cyprinidae.
            
         Articolul 2
   Toate cheltuielile care decurg din aplicarea prezentului regulament sunt suportate de destinatar sau de agentul acestuia.
   Articolul 3
   Decizia 2008/641/CE se abrogă de la 1 ianuarie 2009.
   Articolul 4
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Acesta se aplică de la 1 ianuarie 2009.
   
      Prezentul regulament este obligatoriu în toate elementele sale și se aplică direct în toate statele membre.
      Adoptată la Bruxelles, 12 decembrie 2008.
      
         
            Pentru Comisie
         
         Androulla VASSILIOU
         
         
            Membru al Comisiei
         
      
   
   
      (1)  JO L 328, 24.11.2006, p. 14.
   
      (2)  JO L 324, 11.12.2003, p. 37.
   
      (3)  JO L 271, 30.9.2006, p. 71.
   
      (4)  JO L 207, 5.8.2008, p. 34.
   
      (5)  A se vedea pagina 41 din prezentul Jurnal Oficial.